हिटिङ स्वीमिङ पुल बन्ने
सातदोबाटोस्थित अन्तर्राष्ट्रिय खेलकुद परिसरभित्र रहेको स्वीमिङ पुलकै दक्षिणीमा भागमा हिटिङ सिस्टमको पुल बन्ने भएको छ । १० लेनको पुल २५ मिटर लम्बाइ र २५ मिटर चौडाइको हुनेछ । 
काठमाडौं — सातदोबाटोस्थित अन्तर्राष्ट्रिय खेलकुद परिसरभित्र रहेको स्वीमिङ पुलकै दक्षिणीमा भागमा हिटिङ सिस्टमको पुल बन्ने भएको छ । १० लेनको पुल २५ मिटर लम्बाइ र २५ मिटर चौडाइको हुनेछ । ३३ करोड ५४ लाख ६३ हजार लागत अनुमान गरिएको स्वीमिङ पुल हातामा तीन मुख्य ब्लक रहने छन् । त्यसमा कार्यालय, खेलाडी र पुल ब्लक रहनेछ ।कार्यालय ब्लकमा १ सय दर्शक क्षमताको प्यारापिट र कार्यालय कोठा तथा खेलाडी ब्लकमा जिम हल, क्याफ्टेरिया र खेलाडीको चेन्जिङ कक्ष बनाइने छ । पुल ब्लकमा पुल लगायत अरु निर्माण गरिने पौडी संघले जनाएको छ । शुक्रबार युवा तथा खेलकुदमन्त्री राजेन्द्रकुमार केसीले हिटिङ स्वीमिङ पुलको शिलान्यास गरेका छन् ।स्वीमिङ पुल गर्न राखेपले सरकारमार्फत ८० र पौडी संघले २० प्रतिशत रकम खर्च गर्ने सम्झौता भएको छ । सन् २०१९ को फेब्रुअरीमा निर्माण सम्पन्न गर्ने लक्ष्य रहेको शिलान्यास कार्यक्रममा जानकारी गराइयो ।मन्त्री केसीले बजेटको आकार सानो भएको मुलुकले ३४ करोड लगानीमा स्वीमिङ पुल निर्माण गर्नु ठूलो विषय भएको बताउँदै पुलको गुणस्तर र समयसीमामा निर्माण सम्पन्न गर्नुपर्नेमा जोड दिए ।अन्तर्राष्ट्रिय निकायबाट पनि २५ह२५ मिटरको पुलमा अन्तर्राष्ट्रिय प्रतियोगिता गर्न सकिने आश्वासन पाएकाले पौडी संघको वर्षौंदेखिको सपना साकार हुने संघका अध्यक्ष अशोक बज्राचार्यले बताए ।